**ՀԻՄՆԱՎՈՐՈՒՄ**

**«Հայաստանի Հանրապետության 2021 թվականի պետական բյուջեի մասին» օրենքում վերաբաշխում և Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ կատարելու մասին» ՀՀ կառավարության որոշման նախագծի ընդունման վերաբերյալ**

**1. Իրավական ակտի ընդունման անհրաժեշտությունը**

Ներկայացվող նախագծի նպատակը Ադրբեջանի վերահսկողության տակ անցնելու պատճառով Հայաստանի Հանրապետության Սյունիքի մարզի Շուռնուխ և Որոտան բնակավայրերում հաշվառված կամ այդ հասցեում փաստացի բնակված, Հայաստանի Հանրապետության բնակության այլ վայրի հասցեում հաշվառված բնակելի անշարժ գույքը կորցրած քաղաքացիներին սոցիալական օգնությունը ևս 5 ամիս տրամադրելու համար անհրաժեշտ ֆինանսական միջոցների ապահովելն է։

**1.1. Կարգավորման հարաբերությունների ներկա վիճակը և առկա խնդիրները**

**Հայաստանի Հանրապետության կառավարության 2021 թվականի փետրվարի 4-ի N 112-Լ որոշմամբ (այսուհետ՝ որոշում) հաստատվել է** Հայաստանի Հանրապետության Սյունիքի մարզի Շուռնուխ և Որոտան բնակավայրերում գտնվող և Ադրբեջանի վերահսկողության տակ անցած բնակելի անշարժ գույքի հասցեում հաշվառված կամ այդ հասցեում փաստացի բնակված, Հայաստանի Հանրապետության բնակության այլ վայրի հասցեում հաշվառված քաղաքացիների օգնության միջոցառումը, որի շրջանակներում շահառուներին հատկացվում է 300000 դրամ միանվագ և 68000 դրամ ամսական աջակցություն: Որոշման շահառուներին արդեն իսկ վճարվել է միանվագ, ինչպես նաև ամսական դրամական աջակցությունը՝ 2021թ. փետրվար-հուլիս ամիսների համար, սակայն հաշվի առնելով առկա իրողությունները նպատակահարմար է շարունակել աջակցության տրամադրումը ևս 5 ամիս։

ՀՀ կառավարության 25.11.2021 թվականի N 1915-Լ որոշման համաձայն՝ խնդրո առարկա միջոցառման շրջանակներում շարունակվելու է դրամական աջակցության հատկացումը շահառուներին ևս 5 ամսով՝ 2021թ. օգոստոս-դեկտեմբեր ամիսների համար: Ընդ որում, դրամական աջակցություն, այդ թվում՝ միանվագ 300000 դրամ, կտրամադրվի նաև 2021 թվականի հուլիսի 1-ից հետո ծնված երեխաներին, ում ծնողը միջոցառման շրջանակներում աջակցություն ստացած (տվյալները վճարման ցուցակ ներառված) շահառու է։

Արդյունքում, շահառուներին աջակցություն տրամադրելու համար պետական բյուջեից լրացուցիչ ֆինանսական միջոցների հատկացման անհրաժեշտություն է առաջացել:

ՀՀ կառավարության 25.11.2021 թվականի N 1915-Լ որոշմամբ հանձնարարական է տրված Աշխատանքի և սոցիալական հարցերի նախարարին՝ Վարչապետի աշխատակազմ ներկայացնել միջոցառման շրջանակներում դրամական աջակցության տրամադրման համար անհրաժեշտ ֆինանսական միջոցեր հատկացնելու վերաբերյալ։

**1.2. Առկա խնդրի առաջարկվող լուծումը**

Հաշվի առնելով վերը նշվածը՝ առաջարկվում է ընդունել ներկայացվող նախագիծը, որով ՀՀ 2021 թվականի պետական բյուջեից հատկացվում են միջոցներ՝ խնդրո առարկա միջոցառման շրջանակներում աջակցության իրավունք ձեռք բերած անձանց դրամական օգնության տրամադրումը ևս 5 ամիս շարունակելու համար։

**2. Կարգավորման առարկան**

Ներկայացված նախագծով առաջարկվում է Ադրբեջանի վերահսկողության տակ անցնելու պատճառով Հայաստանի Հանրապետության Սյունիքի մարզի Շուռնուխ և Որոտան բնակավայրերում հաշվառված կամ այդ հասցեում փաստացի բնակված, Հայաստանի Հանրապետության բնակության այլ վայրի հասցեում հաշվառված բնակելի անշարժ գույքը կորցրած քաղաքացիներին 5 ամսվա (2021 թվականի օգոստոս-դեկտեմբեր ամիսների) համար՝ ամսական 68000 դրամ օգնություն տրամադրելու համար հատկացնել 15,260.0 հազ դրամ։

Գումարը հատկացվել է՝ հաշվի առնելով Սյունիքի մարզպետարանի տրամադրած տեղեկատվությունը շահառուների մասին (43 շահառու), որոնց օգնություն տրամադրելու համար կպահանջվի 14,620.0 հազ դրամ (43 x 5 x 68000)։ Ենթադրվել է նաև, որ 1 երեխա կծնվի ևւ այս դեպքում կպահանջվի առավելագույնը 640.0 հազար դրամ (300,000 + 5 x 68000):

Գումարը կհատկացվի 1205 ծրագրի 12010 միջոցառման գծով առկա մնացորդից։

**3. Իրավական ակտի կիրառման դեպքում ակնկալվող արդյունքը**

Նախագիծն ընդունվելու դեպքում Ադրբեջանի վերահսկողության տակ անցնելու պատճառով Հայաստանի Հանրապետության Սյունիքի մարզի Շուռնուխ և Որոտան բնակավայրերում հաշվառված և հաշվառման հասցեում գտնվող բնակելի անշարժ գույքը կորցրած քաղաքացիներին ևս 5 ամիս դրամական աջակցություն տրամադրելու համար ՀՀ 2021 թվականի պետական բյուջեից կհատկացվեն համապատասխան ֆինանսական միջոցներ:

**4. Կապը ռազմավարական փաստաթղթերի հետ**

«Հայաստանի Հանրապետության կառավարության 2020 թվականի դեկտեմբերի 30-ի թիվ 2215-Ն որոշման մեջ փոփոխություններ կատարելու մասին» ՀՀ կառավարության որոշման նախագիծը բխում է Կառավարության 2021-2026 թթ. ծրագրի 1.2-րդ կետից, այն է՝ Արցախի հետպատերազմյան վերականգնումը, տնտեսական կյանքի աշխուժացումը, տեղահանված բնակչության սոցիալական խնդիրների լուծումը, մշակութային ու կրոնական ժառանգության պահպանումը լինելու են Կառավարության ուշադրության կենտրոնում:

**5. Տեղեկանք**

**«Հայաստանի Հանրապետության 2021 թվականի պետական բյուջեի մասին» օրենքում վերաբաշխում և Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ կատարելու մասին»** ՀՀ կառավարության որոշման նախագծի ընդունման դեպքում ՀՀ պետական բյուջեում եկամուտները և ծախսերը չեն ավելանա՝ անհրաժեշտ 15,260.0 հազ դրամը կհատկացվի 1205 ծրագրի 12010 միջոցառման գծով նախատեսված միջոցների մնացորդի հաշվին։